ཆང་ནི་ཕབས་རྟ་དང་གྲོ།ནས།པྲ་བོ།མ་རྨོས་ལོ་ཏོག་སོགས་འབྲུ་རིགས་རྣམས་རྒྱུ་བྱས་ནས་བྱུང་བ་ཞིག་ཡིན་པས།དང་པོ་ཕབས་རྟའམ་ཕབས་རྩི།ཆང་རྩི་སོགས་སུ་གྲགས་པ་ནི།བོད་ས་གནས་སོ་སོར་འདིའི་ཐོན་ཁུངས་མོད་པོ་དང་།ལག་རྩལ་བྱང་མ་ཡིན་པ་བཞིན།རྒྱལ་རོང་བྲག་སྟེང་ས་ཆ་འདིར་ཡང་སིན་ཅོ་བྱ་བའི་གྲོང་པ་ཁག་འདི་ཚོར་ཕབས་རྟ་བཟོ་རྒྱུའི་ལག་རྩལ་གྱི་རྒྱུན་སྲོལ་ཡོད་ལ།ས་ཆ་འདིའི་ཕབས་རྟའི་ཐོན་ཁུངས་གཙོ་བོ་ཞིག་ཀྱང་ཡིན།འདི་ཡང་གཞི་ནི་མེ་ཏོག་ཅིག་ཡིན་ཞིང་།མིང་ལ་ཆང་རྩིའི་མེ་ཏོག་དང་བྲག་སྟེང་རང་སྐད་དུ་པལ་པ་ཞེས་ཀྱང་འབོད།ཟླ་བ་བདུན་པ་བརྒྱད་པའི་ནང་ཁྲུ་གང་ཉེ་བ་སྐྱེས་ནས་འཐུ་རན།མདོག་དཀར་པོ་དང་སྔོན་པོ།ཅུང་དམར་ཤད་ཅན་ཡང་ཡོད།བསྣམས་ན་ཆང་དྲི་འཐུལ།ཡུལ་རི་མཐོ་སྤང་སྒང་གི་འབྲོག་ས་དག་ཏུ་སྐྱེ་བའི་འདབ་མ་ཟླུམ་པོའི་དབྱིབས་ཅན་ཡོད།མེ་ཏོག་དེ་བཏུམས་ནས་བསྐམས་ཏེ་ཞིབ་མོར་བཏུལ་བ་རྣམས་སླར་ཡང་ཆུས་བརྗིས་ཏེ་རྡོག་པོ་ཆུང་ཆུང་མང་པོ་བྱས་པས་ཕབས་རྟའང་ཆང་རྩི་གྲུབ།